Nos H., archidiaconus Lingonensis, notum facimus universis presentes litteras inspecturis quod Mariota de Corcellis in monte dicta Traverse et Humbertus, filius ejusdem Mariote, et Johannes dictus Travers de Corcellis, in nostra presencia constituti, vendiderunt abbatisse et conventui de Valle Baon prata que habent et parciuntur cum dictis abbatissa et conventu in praeria de Suisote pro LX et V solidis lingonensis monete, de quibus dicti Mariota dicta Traverse et Humbertus filius ejus et Johannes dictus Travers de Corcellis recognoverunt quod a dictis abbatissa et conventu de Valle Baon suum ad plenum receperunt pagamentum in pecunia numerata. Devestientes se dicti Mariota et Humbertus filius ejus et Johannes dictus Travers de Corcellis in monte de dictis pratis, dictos abbatissam et conventum in presencia nostra corporaliter investierunt, nichil sibi juris penitus retinentes. Huic autem venditioni consenserunt expresse et eandem venditionem voluerunt et laudaverunt liberi dictorum Mariote et Johannis, videlicet Humbertus filius Mariote et Vetous filius Mariote similiter et Halesota filia sua et Mirauble filia sua similiter et Clemencius filius Johannis et Moigetus et Thomas similiter filius dicti Johannis. Promiserunt etiam dicti Mariota et Humbertus filius suus et Johannes dictus Travers et liberi ipsorum Mariote et Johannis, Vialet, Humbertus filius Mariote primo genitus et Vetous et Halesota filia ejusdem Mariote et Mirauble et Clemencius filius Johannis et Moigetus et Thomas similiter filius Johannis juramento interposito ab eisdem prefatis abbatissa et conventu de Valle Baon in perpetuum adversus omnes super dictis pratis sitis in praeria de Suisote venditis tanquam suum proprium alodium legitime garantire et quod contra de cetero non venient nec aliquid per se vel per alios in dictis pratis reclamabunt, et pro dicta garantia portanda predicti Mariota et Humbertus filius suus et Johannes dictus Travers se et heredes suos et omnia bona sua mobilia et immobilia obligaverunt et voluerunt esse obligata in perpetuum. In predictorum omnium testimonium et munimen, ad petitionem prenominatorum Mariote et Humberti filii sui et Vetou, Halesote filie ejusdem Mariote et Mirauble filie sue similiter et Johannis dicti Travers, Clemencii, Moigeti et Thome filiorum ejusdem Johannis, presentibus litteris sigillum nostrum dignumduximus apponendum. Actum anno Domini M° CC° quinquagesimo primo.